Ο παρών κανονισμός ρυθμίζει τα ανώτατα όρια των διατραπεζικών προμηθειών. Αυξάνει τη διαφάνεια επί των προμηθειών, επιτρέποντας στους εμπόρους να γνωρίζουν το επίπεδο των προμηθειών που καταβάλλουν όταν δέχονται κάρτες. Ενισχύει τον ανταγωνισμό παρέχοντας στους καταναλωτές περισσότερες και καλύτερες επιλογές μεταξύ διαφορετικών τύπων καρτών πληρωμών και παρόχων υπηρεσιών. Συγκεκριμένα, ο κανονισμός: ορίζει τα ανώτατα όρια των διατραπεζικών προμηθειών στο 0,2% της αξίας της συναλλαγής για καταναλωτικές χρεωστικές κάρτες και στο 0,3% για καταναλωτικές πιστωτικές κάρτες· σε ό,τι αφορά τις καταναλωτικές πιστωτικές κάρτες, επιτρέπει στις χώρες της ΕΕ να ορίζουν ανώτατα όρια διατραπεζικής προμήθειας χαμηλότερα από το 0,3%· σε ό,τι αφορά τις συναλλαγές με καταναλωτική χρεωστική κάρτα, επιτρέπει στις χώρες της ΕΕ να επιβάλλουν προμήθεια μη υπερβαίνουσα τα 5 λεπτά του ευρώ ανά συναλλαγή σε συνδυασμό με το ανώτατο όριο του 0,2%· προβλέπει έναν περιορισμένο αριθμό εξαιρέσεων, όπως για τις εταιρικές κάρτες που χρησιμοποιούνται μόνο για επιχειρηματικές δαπάνες οι οποίες χρεώνονται απευθείας στον λογαριασμό της εταιρείας· αυξάνει τη διαφάνεια ως προς το επίπεδο των προμηθειών που καταβάλλονται από τους εμπόρους, επιτρέποντάς τους έτσι να επιλέξουν ευκολότερα ποιες κάρτες πληρωμών θα δέχονται. Ο κανονισμός είναι τμήμα μιας δέσμης μέτρων που περιλαμβάνει και την αναθεωρημένη οδηγία για τις υπηρεσίες πληρωμών (ΟΥΠ2), για την οποία επιτεύχθηκε πολιτική συμφωνία τον Μάιο του 2015. Η δέσμη μέτρων στοχεύει στην προώθηση της ψηφιακής ενιαίας αγοράς, καθιστώντας τις πληρωμές ασφαλέστερες και φθηνότερες και ανοίγει τον δρόμο για καινοτόμες τεχνολογίες πληρωμών.